ธอส.จัดเต็มงานประมูลขายบ้านมือสองส่งท้ายปี 58 มอบส่วนลดสูงสุด 50%
ธนาคารอาคารสงเคราะห์ จัดงานประมูลขายทรัพย์สินของธนาคาร ครั้งที่ 3/2558 ในวันเสาร์ที่ 19 ธันวาคม 2558 คัดบ้านมือสอง หรือ ทรัพย์ NPA คุณภาพดี ทำเลเด่น จำนวนกว่า 1,800 รายการ ประมูลขายพร้อมกันทั่วประเทศ พร้อมส่วนลดสูงสุด 50% จากราคาปกติกว่า 40 รายการ มากกว่าการประมูลทุกครั้งที่ผ่านมาในปีนี้ ราคาเริ่มต้นประมูลต่ำสุดเพียง 30,000 บาทเท่านั้น โดยเป็นทรัพย์ประเภทที่ดินเปล่าขนาด 50 ตารางวา ในพื้นที่จังหวัดประจวบคีรีขันธ์ พร้อมเสนอแคมเปญสินเชื่อบ้านดอกเบี้ย 0% นาน 12 เดือน กรณีลูกค้าไม่มีเงินดาวน์ ธอส.มอบแคมเปญ “เงินดาวน์ ผ่อนได้” ปลอดดอกเบี้ยนาน 12 เดือนเช่นกัน มั่นใจทรัพย์ NPA ธอส. ยังเป็นทางเลือกที่ดีของประชาชนที่ต้องการมีบ้าน เชื่อยอดขายทรัพย์ NPA ทั้งปีเป็นไปตามเป้าหมาย 2,300 ล้านบาท
17 ธ.ค. 2558

นางไลวรรณ ปองเสงี่ยม รองกรรมการผู้จัดการ รักษาการกรรมการผู้จัดการธนาคารอาคารสงเคราะห์ (ธอส.) เปิดเผยว่า จากการที่ ธอส. ให้ความสำคัญกับการสนับสนุนนโยบายของรัฐบาลที่ต้องการกระตุ้นเศรษฐกิจพร้อมลดความเหลื่อมล้ำให้กับประชาชน ด้วยการเพิ่มโอกาสให้ผู้มีรายได้น้อยและปานกลางได้มีที่อยู่อาศัยเป็นของตนเอง ซึ่งไม่เพียงแต่การให้บริการสินเชื่อบ้านอัตราดอกเบี้ยต่ำ แต่ที่ผ่านมายังมีลูกค้าประชาชนจำนวนมากได้มีที่อยู่อาศัยเป็นของตนเองจากการซื้อบ้านมือสอง หรือ ทรัพย์ NPA ของธนาคาร ซึ่งล้วนแต่เป็นทรัพย์ที่มีคุณภาพดี
อีกทั้งยังจำหน่ายในราคาที่ทุกคนสามารถเป็นเจ้าของบ้านได้เนื่องจากราคาจำหน่ายต่ำกว่าบ้านใหม่ ขณะเดียวกันทรัพย์ NPA บางรายการยังอยู่บนทำเลที่มีศักยภาพดีสะดวกกับการเดินทางอีกด้วย สะท้อนได้จากยอดจำหน่ายทรัพย์ NPA ในปี 2558 ล่าสุดจนถึง ณ วันที่ 30 พฤศจิกายน 2558 อยู่ที่ 1,916 ล้านบาท ใกล้เคียงกับเป้าหมายทั้งปีซึ่งกำหนดไว้ที่ 2,300 ล้านบาท และเพื่อเป็นการมอบของขวัญและเพิ่มทางเลือกให้แก่ลูกค้าประชาชนที่กำลังหาซื้อบ้านในช่วงปลายปี 2558 ธนาคารจึงได้จัดงานประมูลทรัพย์สินของธนาคาร ครั้งที่ 3/2558 โดยคัดทรัพย์ NPA คุณภาพดี ทำเลเด่น จำนวนกว่า 1,800 รายการ ทั้งบ้านเดี่ยว บ้านแฝด ทาวน์เฮาส์ ห้องชุด ที่ดินเปล่าและอาคารแฟลต ประมูลขายพร้อมกันทั่วประเทศ แบ่งเป็นทรัพย์สินในเขตกรุงเทพฯ และปริมณฑล จำนวน 300 รายการ และในภูมิภาค จำนวน 1,500 รายการ โดยการจัดประมูลครั้งนี้มีความพิเศษเป็นอย่างมาก
เนื่องจากมีจำนวนทรัพย์ที่ให้ส่วนลดสูงสุดถึง 50% จากราคาปกติถึงกว่า 40 รายการ ซึ่งถือเป็นจำนวนมากกว่าการประมูลทุกครั้งที่ผ่านมาในปีนี้ แบ่งเป็นทรัพย์ในในเขตกรุงเทพฯ และปริมณฑลจำนวน 7 รายการ โดยทรัพย์ที่ราคาจำหน่ายต่ำสุดเริ่มต้นเพียง 72,000 บาท ซึ่งเป็นทรัพย์ประเภทห้องชุดโครงการเลิศมงคลทอง ถนนสุขุมวิท ตำบลบางปูใหม่ อำเภอเมืองสมุทรปราการ จังหวัดสมุทรปราการ ส่วนทรัพย์สินในภูมิภาคนั้นกำหนดส่วนลดสูงสุด 50% จากราคาปกติถึงกว่า 30 รายการ ราคาต่ำสุดเริ่มต้นเพียง 30,000 บาทเท่านั้น ซึ่งเป็นทรัพย์ประเภทที่ดินเปล่า ขนาด 50 ตารางวา ในโครงการกรีนการ์เด้นท์โฮม จ.ประจวบคีรีขันธ์ และคาดว่าการจัดงานประมูลทรัพย์ในครั้งนี้ จะมีส่วนช่วยผลักดันให้ยอดจำหน่ายทรัพย์ NPA ของธนาคารในปี 2558 เป็นไปตามเป้าหมายที่กำหนดไว้ 2,300 ล้านบาท 
อีกทั้งเพื่อเป็นการแบ่งเบาภาระค่าใช้จ่ายให้ลูกค้าประชาชนที่ต้องการซื้อที่อยู่อาศัย ธนาคารได้จัดทำโปรโมชั่นสินเชื่ออัตราดอกเบี้ยพิเศษสำหรับผู้ที่ซื้อทรัพย์ NPA ธอส. กรณีลูกค้าเทเงินดาวน์ 10% ของราคาที่ประมูลซื้อได้ ส่วนที่เหลืออีก 90% (ยกเว้นอาคารแฟลตให้สินเชื่อไม่เกิน 80%) สามารถขอสินเชื่อกับ ธอส.ด้วยอัตราดอกเบี้ย 0% นาน 12 เดือน ผ่อนได้นานสูงสุดถึง 30 ปี แต่หากไม่มีเงินดาวน์ ธนาคารเตรียมแคมเปญ “เงินดาวน์ผ่อนได้” โดยลูกค้าสามารถผ่อนดาวน์ 10% ของราคาที่ประมูลซื้อได้ ปลอดดอกเบี้ยนาน 12 เดือน (กรณีอาคารแฟลต ผ่อนดาวน์ 20% ของราคาที่ประมูลซื้อได้ ปลอดดอกเบี้ยนาน 24 เดือน) หรือหากต้องการเข้าอยู่อาศัยหรือใช้ประโยชน์ในบ้านหรือทรัพย์ระหว่างการผ่อนชำระเงินดาวน์ สามารถทำได้เพียงวางเงินประกัน 1.5% ของราคาประมูลซื้อขาย โดยไม่ต้องเสียค่าเช่า
ทั้งนี้ การประมูลจะจัดขึ้นในวันเสาร์ที่ 19 ธันวาคม 2558 ตั้งแต่เวลา 9.00-16.00 น. โดยทรัพย์สินในเขตกรุงเทพฯ และปริมณฑล ทำการประมูล ณ ห้องประชุมพิมานมาศ อาคารจอดรถชั้น 11 ธนาคารอาคารสงเคราะห์ สำนักงานใหญ่ ส่วนทรัพย์สินในส่วนภูมิภาค ทำการประมูล ณ ที่ทำการสาขาที่ทรัพย์นั้นตั้งอยู่ ทั้งนี้ ผู้สนใจบ้านมือสองของธนาคารสามารถเข้าชมทรัพย์ได้ที่ www.ghbhomecenter.com หรือหากต้องการดูทรัพย์ที่จะทำการประมูล     ในเขตกรุงเทพฯ และปริมณฑล สามารถดาวน์โหลด application “GHB NPA” ซึ่งเป็นคู่มือการประมูลด้วย iPhone และ iPad ได้ฟรี ผ่านทาง Apple Store สอบถามรายละเอียดเพิ่มเติม หรือยื่นคำร้องเพื่อขอเข้าชมทรัพย์ได้ที่ ฝ่ายบริหาร NPA โทร 0-2202-1822, 0-2202-1582 และ 0-2202-1016 กรณีสอบถามทรัพย์สินในภูมิภาค โทร 0-2202-1170 และ 0-2202-1734 หรือที่ธนาคารอาคารสงเคราะห์ทุกสาขาทั่วประเทศ